Správa zo zasadnutia Pracovnej skupiny  pre mládež Rady Európskej Únie

Dátum :   03. 09. 2012
Miesto :   Rada EÚ, Brusel
Účastníci za Slovenskú republiku:  Ivan Hromada (SZ SR pri EÚ), Viliam Michalovič (MŠVVaŠ SR)

Agenda

1.   Schválenie agendy

2.   Informácie Predsedníctva

3.   Informácie Komisie
  
4.   Návrh záverov Rady o participácii a sociálnom začleňovaní mladých ľudí z migračného  
      prostredia
      - diskusia 
        =	doc. 12115/12  JEUN 52 

5.  Návrh uznesenia Rady o štruktúrovanom dialógu s mladými ľuďmi na tému účasti mládeže na demokratickom živote v Európe
        - prezentácia a diskusia 
         =	doc. 12146/12  JEUN 53 

6.  Návrh Komisie na odporúčanie Rady o uznávaní neformálneho a informálneho 
     vzdelávania 
     - prezentácia 

7.  Rôzne

Zhrnutie zasadania

Na druhom zasadaní Pracovnej skupiny pre mládež počas CY PRES Komisia informovala, že návrh EÚ správy o mládeži bude oficiálne zverejnený s miernym posunom až 11.9.2012. Delegácie prerokovali v druhom čítaní návrh záverov Rady o participácii a sociálnom začleňovaní mladých ľudí z migračného  prostredia. Viacerým členským štátom sa  dokument zdá byť príliš dlhý a niektoré jeho časti idú nad rámec kompetencie Rady pre mládež. Naďalej pretrváva problém s definíciou samotnej cieľovej skupiny dokumentu. Nakoľko Predsedníctvo pri vypracúvaní druhej verzie dokumentu neprikročilo ku selekcii jednotlivých návrhov delegácií, dokument je skutočne dlhý a k jeho zvyšným častiam mali delegácie množstvo menších pripomienok, nakoľko si mnohé časti textu odporujú, resp. sa opakujú. Predsedníctvo predstavilo návrh uznesenia Rady o štruktúrovanom dialógu s mladými ľuďmi na tému účasti mládeže na demokratickom živote v Európe. Cieľom dokumentu je zosumarizovať druhý cyklus štruktúrovaného dialógu na tému účasti mládeže na demokratickom živote v Európe, ktorý prebieha počas poľského, dánskeho a cyperského predsedníctva. V dokumente  sa poukáže na niekoľko priorít, ktoré by sa mali v budúcnosti rozvíjať v záujme posilnenia účasti mládeže na demokratickom živote v Európe.
 Prostredníctvom predložených záverov Rady sa zároveň  schvália priority na nadchádzajúci osemnásťmesačný cyklus, ktorého celková priorita bude sociálna inklúzia. Niektoré časti dokumentu ešte chýbali, očakáva sa, že Predsedníctvo text doplní do nasledujúcej verzie. Na záver Komisia prezentovala niekoľko prvkov svojho nadchádzajúceho návrhu na odporúčanie Rady o  uznávaní neformálneho a informálneho vzdelávania.

K jednotlivým bodom

1. Schválenie agendy

Agenda zasadnutia bola schválená bez zmien. 

2. Informácie Predsedníctva

Rokovanie Pracovnej skupiny pre mládež viedla Victoria Khalil z Cyperskej mládežníckej Rady. Ďalšia fáza konzultácií v rámci štruktúrovaného dialógu skončila 3. augusta, pričom do nich bolo zapojených 12000 mladých ľudí. Okrem národných pracovných skupín sa ich zúčastnili aj niektoré MVO. O výsledkoch sa bude rokovať na konferencii mládeže v Nikózii. PRES stručne predstavilo program tejto konferencie, ako aj stretnutia generálnych riaditeľov pre mládež.  

AT upozornilo na veľmi komplikovaný registračný proces,  pričom ľutuje aj skutočnosť, že delegácie môžu poslať na stretnutie generálnych riaditeľov len 2 zástupcov (podobne DE).

3.   Informácie Komisie

Od 1. septembra má direktoriát DG EAC pre mládež a šport novú riaditeľku Chiaru GARIAZZO. COM pripomenula požiadavku nominovať zástupcov do  expertnej skupiny pre podporu tvorivosti mladých ľudí do 7.9.2012. Koncom augusta sa uskutočnilo v Tunisku sympózium o partipácii mládeže pre mier, základné práva a slobody (26.-29.8.). Podujatie malo slušné mediálne pokrytie a zúčastnili sa ho aj predstavitelia OSN a Rady Európy. 

Komisia   hovorila o návrhu EÚ správy o mládeži, ktorá bude oficiálne zverejnená 11.9.2012 (po ňom pripraví Stále zastúpenie k téme osobitnú TIC). Bude sa o nej hovoriť aj na rokovaniach PS pre mládež a jej schválenie vo forme spoločnej správy Rady a Komisie sa predpokladá na Rade pre mládež 23. novembra. 

4.  Návrh záverov Rady o participácii a sociálnom začleňovaní mladých ľudí z migračného  prostredia

PRES objasnilo cieľovú skupinu týchto záverov Rady, ktorou sú mladí ľudia z migračného prostredia. PRES pod tým chápe mladé ženy a mužov, ktorí žijú v niektorej z krajín EÚ, kde sa nenarodili, bez ohľadu na to, či sú štátnymi príslušníkmi tretích krajín, občanmi iného členského štátu EÚ alebo následne získali štátne občianstvo hostiteľského členského štátu. 

Diskusia

Viacerým ČŠ (CZ, BE, AT, DE, SK) sa zdá, že dokument je príliš dlhý a niektoré časti idú nad rámec kompetencie Rady pre mládež (Sekretariát Rady k tomu poznamenal, že Rada predstavuje jeden celok a prijíma dokumenty taktiež ako jeden celok, nie ako Rada pre mládež, zamestnanosť atď. Koordinácia je preto potrebná na národnej úrovni). PL, EE a DE sa nazdávajú, že do definície by sa mali doplniť „mladí ľudia“. 

Definícia, ods.5
COM upozornila, že termín „migrant“ z hľadiska práva EÚ sa vzťahuje len na príslušníkov tretích krajín, nie na občanov EÚ žijúcich v inej krajine EÚ ako sa narodili. Definícia robí problémy aj PL. NL požaduje rozšíriť cieľovú skupinu na všetkých mladých ľudí s menšími príležitosťami. DE upozornilo, že je rozdiel medzi migrantom a osobou s migračným zázemím. 

 Časť „berúc do úvahy, že“
CZ - do ods. 7 doplniť neformálne vzdelávanie (podobne BE, SK) a kultúrne služby. Štatistiku v ods. 8 spomenúť radšej v poznámke pod čiarou. Údaj v ods. 9 je starý (referenčný rok 2006) -  podobne FI, LV. Niektoré delegácie by uvítali novšie údaje aj v ods. 8 a 10. COM poznamenala, že už poskytla PRES posledné dostupné údaje pre potrebu odsekov 8-10. 

BE – objasniť alebo vypustiť druhú vetu v ods. 6 (podobne UK, SK, FI, IT)

SK – do ods. 7 doplniť krajinu pôvodu

FI – do ods.7 doplniť kultúrne a športové aktivity

BE – do ods. 15 doplniť kultúrnu inklúziu. Zlúčiť ods. 17 a 18, ako aj 24 a 26. 

CZ, IE spochybňovali uvedenie štrukturálnych bariér vo vzdelávacom systéme v ods. 20

Časť „ Stanovujú nasledovné priority...“
SK navrhlo zlúčiť ods. 27, 37 a 38 tým, že sa do ods. 27 doplní „a posilniť“ (podobne CZ, LV),  ako aj 28 a 32 (podobne ES). V celom dokumente konzistentne používať boj proti diskriminácii, xenofóbii a rasizmu.  AT  chce v ods. 27 spomenúť organizácie migrantov (podobne DE) a v ods. 33 prácu s mládežou

Výzvy členským štátom
HU – v ods. 44 spomínaná podpora športových klubov ide nad rámec kompetencií PS pre mládež; IE a LV by tento odsek zlúčilo s ods. 43.  Zlúčiť ods. 46 a 47. 

CZ – nie je potreba byť tak detailný a spomínať napr. aj prácu s mládežou v nákupných centrách (podobne AT, UK, LV)

SE indikovalo 11 pripomienok k tejto časti, ktoré pošle písomne, o.i. vypustiť ods. 45, 46 a 49. UK a DE požiadali vypustiť ods. 56. 
COM by do ods. 42 pridala ustanovenie o zariadeniach pomáhajúcich zladiť pracovný a rodinný život. Indikovala návrh na preformulovanie ods. 49 a 51.  

Výzvy členským štátom a Komisii 
BE – v ods. 61 miesto „ďalší dospelí“ použiť „pracovníci s mládežou“
LV – doplniť ustanovenie o podpore osvojovania si kultúrnych hodnôt a podpore dialógu medzi kultúrami

Výzvy Komisii
SE – vypustiť plánovanie, realizáciu, riadenie a evaluáciu z ods. 70
COM – ods. 68 a 73 sú podobné. Ods. 70, 72, 73 presunúť do časti spoločných výziev pre členské štáty a Komisiu. Ods. 71 sa týka len ČŠ. 

Záver: Pracovná skupina pre mládež prerokovala v druhom čítaní návrh záverov Rady o participácii a sociálnom začleňovaní mladých ľudí z migračného  prostredia. Viacerým členským štátom sa dokument zdá byť príliš dlhý a niektoré jeho časti idú nad rámec kompetencie Rady pre mládež. Naďalej pretrváva problém s definíciou samotnej cieľovej skupiny dokumentu. Nakoľko Predsedníctvo pri vypracúvaní druhej verzie dokumentu neprikročilo ku selekcii jednotlivých návrhov delegácií, dokument je skutočne dlhý a k jeho zvyšným častiam mali delegácie množstvo menších pripomienok, nakoľko si mnohé časti textu odporujú, resp. sa opakujú.

5.  Návrh uznesenia Rady o štruktúrovanom dialógu s mladými ľuďmi na tému účasti mládeže na demokratickom živote v Európe

Cieľom dokumentu je zosumarizovať druhý cyklus štruktúrovaného dialógu na tému účasti mládeže na demokratickom živote v Európe, ktorý prebieha počas poľského, dánskeho a cyperského predsedníctva. Konzultácie v rámci štruktúrovaného dialógu sa zakladajú na 18-mesačných pracovných cykloch s celkovou tematickou prioritou a špecifickými témami, ktoré zodpovedajú všeobecným cieľom európskej spolupráce v oblasti mládeže. V dokumente sa poukáže na niekoľko priorít, ktoré by sa mali v budúcnosti rozvíjať v záujme posilnenia účasti mládeže na demokratickom živote v Európe. Prostredníctvom predložených záverov Rady sa zároveň  schvália priority na nadchádzajúci osemnásťmesačný cyklus, ktorého celková priorita bude sociálna inklúzia. Implementácia ďalšej fázy štruktúrovaného dialógu prebehne za írskeho, litovského a gréckeho predsedníctva. 

Všeobecná diskusia
HU upozornilo na nesprávny dátum v ods.4 prvej časti dokumentu. FR prezentovalo 5 návrhov na zlepšenie procesov štruktúrovaného dialógu. FI si kladie otázku, či je uznesenie Rady tým správnym formátom na sumarizovanie výsledkov  štruktúrovaného dialógu.

Špecifická diskusia

Časť „identifikujú nasledovné priority...“.
AT chce do ods. 2 doplniť, že hodnoty sú založené na demokracii a ľudských právach. Zdôraznilo by aj osobitosť internetu. UK navrhlo vypustiť požiadavku na pridelenie dodatočných financií (ods. 3)

návrhy do časti 6
AT – pomenovať prospech pre dobrovoľníkov, spomenúť uznanie výsledkov neformálneho vzdelávania, venovať pozornosť prvovoličom

návrhy do časti 7
AT – posilniť európsku dimenziu politiky mládeže

Záver: Predsedníctvo predstavilo návrh uznesenia Rady o štruktúrovanom dialógu s mladými ľuďmi na tému účasti mládeže na demokratickom živote v Európe. Cieľom dokumentu je zosumarizovať druhý cyklus štruktúrovaného dialógu na tému účasti mládeže na demokratickom živote v Európe, ktorý prebieha počas poľského, dánskeho a cyperského predsedníctva. V dokumente sa poukáže na niekoľko priorít, ktoré by sa mali v budúcnosti rozvíjať v záujme posilnenia účasti mládeže na demokratickom živote v Európe. Prostredníctvom predložených záverov Rady sa zároveň  schvália priority na nadchádzajúci osemnásťmesačný cyklus, ktorého celková priorita bude sociálna inklúzia. Niektoré časti dokumentu ešte chýbali, očakáva sa, že Predsedníctvo text doplní do nasledujúcej verzie.

6. Návrh Komisie na odporúčanie Rady o uznávaní neformálneho a informálneho      vzdelávania 

COM prezentovala niekoľko prvkov svojho nadchádzajúceho návrhu na odporúčanie Rady o  uznávaní neformálneho a informálneho vzdelávania. Rozlišuje ekonomické, vzdelávacie a personálne benefity uznávania výsledkov neformálneho a informálneho  vzdelávania pre občanov. Len 4 ČŠ (FR, FI, LU, NL) majú dobre rozpracovaný systém uznávania výsledkov neformálneho vzdelávania.   COM navrhne, aby do 2015 existovali v ČŠ systémy na uznávanie neformálneho a informálneho vzdelávania, vrátane možnosti na dosiahnutie čiastočnej alebo úplnej kvalifikácie.  Systémy na uznávanie by mali zahŕňať nasledovné kroky: identifikácia, dokumentácia, hodnotenie, certifikácia. Návrh COM bude obsahovať princípy, na ktorých by ČŠ mali postaviť svoje systémy uznávania. Komisia návrh na odporúčanie prijme 5.9.2012, potom sa bude návrh prerokúvať vo Výbore vo vzdelávanie s výhľadom jeho schválenia Radou v novembri.

BE dúfa, že sektor mládeže bude môcť konštruktívne a dôstojne prispieť zo svojej perspektívy do procesu prejednávania tohto návrhu. 

7. Rôzne

HU rozdalo kompendium o  prvom cykle štruktúrovaného dialógu, ktorý prebiehal počas španielskeho, belgického a maďarského predsedníctva.

Spracoval: PhDr. Ivan Hromada, PhD, Stále zastúpenie SR pri EÚ v Bruseli 
Brusel 04.09.2012